Nagyon sok szeretettel köszöntöm minden kedves megjelent vendégeinket.

Tisztelt Hölgyeim és Uraim!

Nagyon nagy örömömre szolgál ez a mai nap, kicsit meghatódva állok itt Önök előtt, hogy e pár sorban elmondjam ünnepi, avató beszédemet.

Kicsit tolmácsolni tudjam Önök felé, kollegáim, és saját magam gondolatait, érzéseit. Nem kis út van mögöttünk, hogy eljutottunk idáig. Többször nekifutottunk bizonyos aktuális pályázatoknak, de valahogy mindig az utolsó körben elvéreztünk. Nem értettük hogy lehet ez, és azt sem tudtuk, hogy egy életveszélyes állapotban lévő középületben még meddig tudjuk feladatainkat ellátni. Hiszen volt olyan eset, mikor az épület bizonyos részei, a kintről ránk zúduló csapadéktól áztak, s már a tetőfedő szakiparos sem tudott segíteni. De mi nejlon zacskókkal, lavórokkal mentettük a menthetőt, és kínunkban azt sem tudtuk, sírjunk e vagy nevessünk. Hál istennek, a múltból talán ennyi maradt meg nekünk a mai napra, sírjunk e vagy nevessünk. Hiszen rendkívül boldogok, és elégedettek vagyunk, a mai ünnepnapon. És ez az ünnepi alkalom, sokunk szeméből elővarázsolja, a meghatottság és az öröm könnyeit. Miért is? Talán azért, mert a régi rozoga épület falai között, mi a Hivatal, s vele együtt az Önkormányzat, és Önök, itt mi sok szép élményt, együtt éltünk meg. Bármennyire is szükséges, és elkerülhetetlen volt a kiköltözés, az átépítés miatt, mi azért egészséges izgalommal, némi kis félsszel, de könnyes szemmel költöztünk, s már akkor epekedve vártuk a mai napot, hogy ismét a régi, a jól megszokott, de új köntösbe öltöztetett, munkahelyünkre tudjunk visszaköltözni, hogy ismét megtöltsük tartalommal, az új Polgármesteri Hivatalt. Azt a Hivatalt, ami a közösséget szolgálja.

Hiszen ez egy középület. Mindig is az volt, csak más-más funkciót szolgált.

A köztiszteletben álló Molnár házaspár, Molnár Lajos és Molnárné Hajdú Margit által jegyzett, 700 éves Nagytarcsa című kiadvány, 40 oldalán olvasható, hogy az épület 1892-ben épült. Volt, amikor szolgálati lakásként, és Tanácsházaként is üzemelt, de mindig is a közösséget szolgálta. Egyszerre jelen van benne, múlt, jelen, és jövő. Fellelhető benne, természetesen papír alapon, elődeink döntései, a jelenlegi településvezetők jövőre mutató tervei.

Mostani elnevezése Községháza, kicsit túlmutatva a Polgármesteri Hivatalon, hiszen itt ülésezik hétről hétre, hónapról hónapra, az Önkormányzat Képviselő-testülete, Bizottsága. Itt születnek a döntések, melyek Nagytarcsa településen élő lakosságát érinti, szolgálja, és itt történik a döntések végrehajtása is, ami a köztisztviselői kart illeti. És a sok köz után, talán az sem véletlen, hogy ez a csodás épület, a település központjában terül el, végre méltó pompájában, még az igen szűkös anyagi források ellenére is.

Érdekes, és szükséges, egybeesésnek tartom, hogy végre akkor sikerült az újjáépítés, amikor a mai Magyarországon, végbement az úgynevezett második rendszerváltás, és a közigazgatás reformációja. A közigazgatás újragondolása, újjászervezése, a tavalyi évben megtörtént. Önök ezt pontosan tudják. És az én képzett társításomban, e reformok méltóképű befejezése, a kívül, és belül is, megújuló Polgármesteri Hivatal, azaz a Községháza.

Alig várjuk már, hogy birtokba vegyük, használjuk, és óvjuk. Ígérem, hogy vigyázunk rá, hiszen nem minden évben adatik meg, hogy egy település, új községházát avasson. Nem részletezve, de személyes köszönetemet szeretném kifejezni mindazoknak, akik részt vettek abba a munkába, amelynek nagyszerű eredménye, az itt látható gyönyörű épület.

Külön köszönet a Képviselő-testületnek, a konstruktív döntésekért, a pályázatírásban részvevő kollegáknak, és természetesen a mögöttem álló köztisztviselő apparátusnak. És végül, de nem utolsó sorban Önöknek, nagytarcsai embereknek, ügyfeleinknek, hogy el tudom mondani, itt a nyilvánosság előtt, hogy az építkezés közel kilenc hónapja alatt, amíg mi ideiglenes munkahelyünkön dolgoztunk, Önök nagy türelemmel viseltettek irántunk. Nem panaszkodtak azért a kellemetlenségért, hogy a falu szélére kell elfáradni a személyes ügyintézés érdekében. Köszönet érte még egyszer.

Tisztelt Hölgyeim és Uraim!

Sok-sok munka, gond, küzdelem, és áldozat révén valósult meg mindez. Sok akadályt kellett leküzdeni, és sok-sok ember munkája kellett mindehhez. Remélem, hogy a megújult, és a most átadásra kerülő, nagytarcsai Polgármesteri Hivatal - Községháza – az ide betérő emberek nagy megelégedésére szolgál majd. Legyünk rá büszkék, becsüljük meg, és töltsük meg olyan tartalommal, mely a jövő nemzedékének például szolgálhat. Hiszen a magyar közigazgatás, Magyari Zoltán nevével fémjelzett korszaka óta, azaz 1936 óta, világhírű.

Ünnepi beszédemet Jókai Mór idézetével zárom:

Csak az tudja, hogy meddig mentünk,

Aki azt látta, hogy honnan indultunk el.

Köszönöm, hogy meghallgattak, és köszönöm megtisztelő figyelmüket.